《打剥牡丹》
宋代·李新

大芽如茧肥，小芽瘦如锥。
我今取去无厚薄，不欲气本多支离。
绿尖堕地那复数，存者屹立珊瑚枝。
姚黄魏紫各王后，肯许闒冗相追随。
姬周祧庙曾祖祢，主父强汉疏宗支。
昔人立朝恶党盛，改群杂莠何可知。
一母宜男竟衰弱，岂有如许宁馨儿。
吾惧生蛇为龙祸，又畏百工无一师。
故今披剥信老手，如与造化俱无私。
明年春归乃翁出，空庭还闭绝代姿。
风雨大是遭白眼，酒炙谁复来齐眉。
衡门一锁略安分，绸缎谷待赏几时。
寄根王谢自得地，燕子归来汝莫疑。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。